יהודה פוקס (קצין)

שמאל|ממוזער|270px|פוקס בעת ביקור נשיא המדינה, ראובן ריבלין, באוגדת עזה. משמאל אביב כוכבי, בועז הרשקוביץ והראל טובי, ספטמבר 2018
שמאל|ממוזער|270px|פוקס בטקס כניסתו לתפקיד נספח צה"ל בארצות הברית, ספטמבר 2019; החליף את אלוף מיקי אדלשטיין ; במרכז, שגריר ישראל רון דרמר
270px|ממוזער|חילופי מפקדים בפיקוד מרכז ביולי 2024, מימין האלוף היוצא פוקס, הרמטכ"ל הרצי הלוי והאלוף הנכנס אבי בלוט
יהודה פוקס (נולד ב-10 באפריל 1969) הוא קצין צה"ל במילואים בדרגת אלוף, ששירת כמפקד פיקוד המרכז, נספח צה"ל בארצות הברית, מפקד אוגדת עזה, קצין חי"ר וצנחנים ראשי, מפקד חטיבת הנח"ל ומפקד בה"ד 1.

 ביוגרפיה 
פוקס הוא בנם של ברכה והרב דוד פוקס. גדל בבית ציוני דתי בשכונת בית וגן שבירושלים ולמד בישיבה. התגייס לצה"ל בשנת 1987, התנדב לצנחנים ושובץ בגדוד 890. עבר מסלול הכשרה כלוחם וקורס מ"כים חי"ר. בשנת 1989 יצא לקורס קציני חי"ר, לאחר מאבק ממושך ברשויות הצבא שסירבו לאפשר לו זאת. חוויותיו במהלך הקורס תועדו בסרט "להיות קצין", שגם תיעד את תהליך היציאה בשאלה שעבר. בסיום הקורס שירת כמפקד צוות בבה"ד 1. לאחר מכן עבר לחטיבת הנח"ל, ומונה למפקד מחלקה בפלוגה המסייעת בגדוד 931. בהמשך שרת כסגן מפקד הפלוגה. בשנים 1993–1994 שירת כמפקד הפלוגה המסייעת בגדוד 931. בהמשך מונה למפקד פלנ"ט נח"ל, תפקיד שאותו מילא בין השנים 1995–1997, והוביל אותה בלחימה בדרום לבנון. במהלך תפקידו אירע אסון המסוקים, שבו נספה "צוות דותן" שכלל עשרה מלוחמי הפלוגה. לאחר מכן מונה לסגן מפקד גדוד 931.

באוקטובר 1999 הועלה לדרגת סא"ל ומונה למפקד גדוד 931, תפקיד שבו שירת עד שנת 2001. בתקופה זו הוצב הגדוד בגזרת העיר חברון במהלך האינתיפאדה השנייה. בשנים 2001–2002 שירת כמ"מ סגן מפקד חטיבת הנח"ל. לאחר לימודים מונה לקצין אג"ם של עוצבת הגליל בשנים 2004–2006. הוא סיים תפקיד זה זמן קצר לפני פרוץ מלחמת לבנון השנייה.

בשנת 2006 הועלה לדרגת אל"ם ומונה למפקד חטיבת יהודה. הוא מילא תפקיד זה עד 30 באפריל 2008. במהלך פיזור הפגנה בגזרת החטיבה, חיילי כוח מילואים שביצע חסימה על הציר הכו פעילי שמאל אזרחי ישראל, שמחו נגד גדר ההפרדה. בעת תחקיר האירוע אמר כי החטיבה לקתה בחוסר הבנה של אופי פעילי "אנרכיסטים נגד הגדר", שהם לדבריו "פרובוקטורים מתוחכמים", ושהוא שגה בכך שלא שלח תגבורת לאירוע. בשנים 2008–2009 שירת כקצין אג"ם של פיקוד הדרום, בין היתר במהלך מבצע עופרת יצוקה. ביולי 2009 מונה למפקד בה"ד 1. הוא סיים תפקיד זה בנובמבר 2010 והיה מיועד לשמש כעוזר הרמטכ"ל המיועד, יואב גלנט. לאחר שבוטל מינויו של גלנט, מונה פוקס למפקד צוות בקורס מפקדי פלוגות ומפקדי גדודים. ב-14 במרץ 2012 מונה למפקד חטיבת הנח"ל, תפקיד שמילא עד 22 במאי 2014.

בסוף יוני 2014 הועלה לדרגת תא"ל ומונה לקצין חי"ר וצנחנים ראשי. הוא שירת בתפקיד זה עד שנת 2016.

מפקד אוגדת עזה
ב-19 במאי 2016 מונה למפקד אוגדת עזה. עד למרץ 2018 היה הגבול שקט, ופוקס עסק בעיקר בהגנה, מוכנות להפתעות ומלחמה ואבטחת העבודות על המכשול נגד מנהרות בגבול רצועת עזה.

במרץ 2018 החלו עימותים נרחבים על הגבול עם רצועת עזה, ובצה"ל העלו תרחישים של פלישת מחבלים על אופנועים לשדרות או נתיבות. הפרות הסדר החלו בעקבות החלטתו של אבו מאזן להפסיק את העברת הכספים מהרשות הפלסטינית לרצועת עזה, בטענה שכל הכסף משמש את חמאס לעצמו ואינו מגיע לאזרחים. הסנקציות הביאו לתסיסה גדולה בעזה ולחשש להסלמה; במספר תקריות נכנסו עזתים לרצועת החיץ בקרבת הגבול עם ישראל, שהוגדרה כאסורה לכניסת עזתים. כחלק מהרצון למנוע הסלמה הנחה הדרג המדיני את פיקוד דרום לפעול בצורה מתונה וזהירה כנגד מפרי הסדר. במסגרת מדיניות זאת נמנע צה"ל בחלק מהמקרים מירי נגד עזתים שחצו את הגדר. פוקס הפעיל צלפים שירו לפלג גוף תחתון, רק באישור מפקד הגזרה, כדי לנסות למנוע פלישה לישראל עם מינימום הרוגים עזתים. בנוסף, באותה תקופה תקף חמאס את ישראל באמצעות בלוני ועפיפוני תבערה שהציתו אש בעוטף עזה. תגובת צה"ל הייתה מצומצמת, ופוקס ספג על כך ביקורת מתושבי העוטף. פוקס המשיך במדיניות זאת בהתאם להנחיות הדרג המדיני להימנע מהסלמה בדרום, שהוגדר כ"חזית משנית" לעומת הצפון ואזור יהודה ושומרון.

ביוני 2018 קיבל בשם פרויקט גילוי המנהרות את פרס ביטחון ישראל.

ב-10 באוקטובר 2018, האוגדה בפיקודו קיבלה אות הערכה מטעם הרמטכ"ל, גדי איזנקוט, על תרומתה לחיזוק עוצמתו של צה"ל וביטחונה של ישראל. אות ההערכה ניתן על התמודדות האוגדה עם מגוון איומים רחב תוך עמידה איתנה, נחושה ויצירתית, הן בשילוב יכולות שהביאה לחשיפתן של כ-15 מנהרות טרור, הן בהובלת פרויקט בניית המכשול התת-קרקעי לאורך רצועת עזה, והן במניעת פיגועי טרור וחציית המונים בעימותים בגבול ישראל–רצועת עזה. את תפקידו סיים ב-24 באוקטובר 2018.
אלוף
ב-4 ביולי 2019 הועלה לדרגת אלוף. ב-3 בספטמבר נכנס לתפקיד נספח צה"ל בארצות הברית, ושירת בתפקיד זה עד 28 ביולי 2021.

 אלוף פיקוד מרכז 
ב-11 באוגוסט 2021 מונה למפקד פיקוד המרכז. בתקופת כהונתו ערך צה"ל את "מבצע שובר גלים".

במהלך מלחמת חרבות ברזל נערכה בתחומי הפיקוד פעילות מוגברת נגד טרור פלסטיני (ראו: זירת יהודה ושומרון במלחמת חרבות ברזל), ובמסגרתה נהרגו יותר מ-500 פלסטינים, רובם מחבלים. פוקס הורה על איסוף כלי נשק ממספר אנשי כיתות הכוננות ביהודה ושומרון והורה על מעצרים מנהליים של פעילי ימין קיצוני. הוא התריע בפני הרמטכ"ל שמשטרת ישראל אינה מטפלת בפשיעה לאומנית מצד יהודים ביהודה ושומרון, ועל כן הוא חסר יכולת למנוע את התלקחות השטח, אולם המשטרה דחתה טענה זו והודיעה כי אין שום הנחיה שלפיה אין לאכוף אירועי פשיעה לאומנית ביהודה ושומרון.

באפריל 2024 הודיע על כוונתו לפרוש מצה"ל, וב־8 ביולי 2024 סיים את תפקידו כמפקד פיקוד המרכז, לאחר שלוש שנים בתפקיד זה. בנאום הביע פוקס צער עמוק על אירועי השבעה באוקטובר והזהיר מכך שהפשיעה הלאומנית מרימה את ראשה בחסות המלחמה, וכמו כן קרא לחזק את הרשות הפלסטינית ולא להחלישה.

חיים אישיים
נשוי ללילך ואב לשניים. מתגורר בקיבוץ חורשים. בן דודו הוא הבמאי איתן פוקס.

פוקס הוא בעל תואר ראשון במשפטים מהמרכז הבינתחומי הרצליה ותואר שני במדעי החברה מאוניברסיטת חיפה. הוא בוגר המכללה לביטחון לאומי ותוכנית המנהיגות הבכירה של קרן וקסנר.

ביוני 2025 הוענק לו תואר דוקטור לשם כבוד מאוניברסיטת רייכמן.

 לקריאה נוספת 
 עמוס הראל, "תדע כל אם עברייה", כנרת זמורה ביתן, 2013

 קישורים חיצוניים 





מאמרים פרי עטו
 נאום סיום תפקיד מפקד פקמ"ז, יולי 2024
 חורים בהכשרה, מערכות 444, אוגוסט 2012, עמ' 35–41

 הערות שוליים 

קטגוריה:מפקדי גדוד 931
קטגוריה:מפקדי חטיבת יהודה
קטגוריה:קציני אג"ם של פיקוד הדרום
קטגוריה:מפקדי בית הספר לקצינים של צה"ל
קטגוריה:מפקדי חטיבת הנח"ל
קטגוריה:קציני חיל רגלים וצנחנים ראשיים
קטגוריה:מפקדי אוגדת עזה
קטגוריה:נספחים צבאיים ישראלים בארצות הברית
קטגוריה:מפקדי פיקוד המרכז
קטגוריה:אלופי צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:בוגרי המכללה לביטחון לאומי
קטגוריה:בוגרי המרכז הבינתחומי הרצליה: משפטים
קטגוריה:בוגרי אוניברסיטת חיפה
קטגוריה:קציני צה"ל בוגרי תוכנית המנהיגות הבכירה של קרן וקסנר
קטגוריה:יוצאים בשאלה
קטגוריה:בוגרי ישיבת בית התלמוד
קטגוריה:חורשים (קיבוץ): אישים
קטגוריה:מקבלי תואר דוקטור לשם כבוד מאוניברסיטת רייכמן
קטגוריה:חיילי צה"ל במלחמת לבנון השנייה
קטגוריה:משפחת פוקס
קטגוריה:ישראלים שנולדו ב-1969